**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.02.2022, ora 08.00 – 24.02.2022, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 24.02.2022, ora 07.00**

**RÂURI**

Debitele au fost relativ staționare, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Arieș, Bega, Timiș, Bârzava, Caraș, Nera și Cerna, unde au fost în scădere și cursurile mijlocii și inferioare ale Someșului și Mureșului unde au fost în creștere prin propagare.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someş (exceptând Someșul Mic), Arieș, Caraș, Nera, Moldova, bazinele superioare ale Crișurilor, cursurile superioare ale Siretului, Sucevei, Trotușului și Prutului și cursul mijlociu al Mureșului și mai mici (sub 30% din normalele lunare) pe râurile din bazinele hidrografice: Moravița, Vedea, Bârlad, Rm. Sărat, Tazlău, bazinele mijlocii și inferioare ale Jiului, Oltului și Argeșului, pe unele râuri din Dobrogea și pe unii afluenți ai Prutului.

Formaţiunile de gheaţă (predominant gheață la maluri, pod de gheață, aglomerări de gheţuri), existente pe râurile din bazinele superioare ale râurilor: Mureș, Olt, Suceava, Moldova, Bistrița și Trotuş au fost în diminuare și restrângere.

Se menţine aglomerarea de gheţuri pe râul Bistriţa, pe o lungime de 700 m în zona staţiei hidrometrice Dorna Giumalău.

Se situează peste **COTA DE ATENȚIE** râul Tur la stația hidrometrică Micula (270+12)-jud.SM (sector îndiguit).

Debitele vor fi în general staționare, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera și Cerna unde vor fi în scădere.

Sunt posibile ușoare creșteri de debite pe unele râuri mici din zonele montane din jumătatea de vest a țării datorită cedării apei din stratul de zăpadă și propagării.

Formațiunile de gheață (gheață la maluri, pod de gheață, aglomerări de gheţuri) existente vor fi în diminuare și restrângere.

În interval se va mai situa peste **COTA DE ATENŢIE**, în scădere,râul Tur la staţia hidrometrică Micula (sector îndiguit).

**A.B.A. Prut-Bârlad**

Județul Vaslui:

* Se mențin prevederile din „Planul de restricții și folosire a apei în perioade deficitare”, treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

**DUNĂRE**

Debitul la intrarea în țară (secțiunea Baziaș) în intervalul 23.02.2022 – 24.02.2022 a fost în creştere, având valoarea de 5000 m3/s, sub media multianuală a lunii februarie (5300 m3/s).

În aval de Porţile de Fier debitele au fost în creștere pe sectorul Gruia – Călărași și relativ staționare pe sectorul Cernavodă – Tulcea.

Debitul la intrarea în țară (secțiunea Baziaș) va fi în creștere (5300 m3/s).

Pe tot sectorul aval de Porțile de Fier debitele vor fi în creștere.

**2.** **Situația meteorologică în intervalul 23.02.2022, ora 08.00 – 24.02.2022, ora 06.00**

**ÎN ŢARĂ**

Cerul a fost mai mult noros în cursul zilei, iar noaptea a devenit variabil în vestul și sud-vestul țării. Temporar, au căzut precipitații slabe, mai ales sub formă de ninsoare la munte, mixte în Transilvania, Maramureș și Crișana, predominant ploaie în Banat, local în Muntenia, pe alocuri în Oltenia și Moldova și izolat în Dobrogea. Vântul a suflat în general moderat, cu intensificări la munte, devenind treptat tare pe crestele Carpaților Meridionali, unde în timpul nopții au fost rafale ce au depășit 90 km/h, la peste 1800 m altitudine, viscolind sau spulberând zăpada; intensificări de scurtă durată ale vântului, cu viteze de 45...60 km/h, s-au semnalat mai ales în timpul zilei în Oltenia și Transilvania. Stratul de zăpadă era prezent în cea mai mare parte a zonei montane, unde măsura, la ora 20, -în platformele stațiilor meteorologice- până la 208 cm în Munţii Făgăraş, la peste 2000 m altitudine, și izolat în Maramureș (până la 7 cm), Crișana și Transilvania (până la 1 cm). Temperaturile maxime, deși în general în scădere față de ziua precedentă, sau menținut mai ridicate decât în mod normal la această dată în cea mai mare parte a țării și au fost cuprinse între 2 grade la Dumbrăvița de Codru și 13 grade la Băilești, Apa Neagră, Calafat, Bâcleșu și Iași. La ora 06 se înregistrau între -5 grade la Miercurea Ciuc şi 6 grade la Constanţa-dig şi Gura Portiţei. S-a produs ceață, la începutul și la sfârșitul intervalului, izolat, în estul Transilvaniei, iar în a doua parte a nopții, local în regiunile vestice și nord-vestice.

OBSERVAȚII: de ieri de la ora 6 au fost în vigoare **9 mesaje** pentru fenomene meteorologice periculoase imediate, dintre care **1 avertizare cod portocaliu** emisă de către SRPV Timișoara și **8 atenționări cod galben** emise astfel: 4 de către SRPV Sibiu, 3 de către SRPV Cluj și 1 de către SRPV Timișoara.

**LA BUCUREŞTI**

Cerul a fost mai mult noros, iar în prima parte a nopții a plouat slab. Vântul a sufla slab până la moderat. Temperatura maximă, deși în scădere față de ziua precedentă, s-a menținut mult mai ridicată decât cea normală la această data și a fost de 11 grade la Afumați și Băneasa și 12 grade la Filaret. La ora 06 se înregistrau 1 grad în Băneasa, 3 grade la Afumați și 4 grade la Filaret.

**3. Prognoza meteorologică în intervalul 24.02.2022, ora 08.00 – 25.02.2022, ora 08.00**

**ÎN ŢARĂ**

Valorile termice diurne se vor situa, în cea mai mare parte a țării, peste cele normale la această dată, astfel că maximele se vor încadra între 3 și 13 grade. Cerul va fi variabil, cu înnorări temporare în jumătatea de est a teritoriului, unde trecător și pe arii restrânse, mai ales ziua vor fi precipitații slabe, în special sub formă de ploaie, iar la munte predominant ninsoare. Vântul va sufla slab și moderat, cu uşoare intensificări în prima parte a intervalului pe crestele Carpaților Meridionali și de Curbură, precum și în Dobrogea, estul Munteniei și sudul Moldovei. Temperaturile minime se vor situa între -7 şi 2 grade, mai scăzute în depresiunile Carpaţilor Orientali, dar și ușor mai ridicate pe litoral. Local, dimineaţa şi noaptea, se va forma ceaţă în zonele joase.

**LA BUCUREŞTI**

Cerul va fi variabil, cu înnorări în prima parte a zilei, dar condițiile de ploaie vor fi reduse. Vântul va sufla moderat dupăamiaza și în general slab în restul intervalului. Temperatura maximă, în continuare mai ridicată decât cea normală în ultima decadă a lunii februarie, se va situa în jurul valorii de 11 grade, iar cea minimă va fi de -4...-1 grad.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Agenția pentru Protecția Mediului Timiș*** informează despre producerea, în data de 21.02.2022, ora 11.15, unei poluări accidentale a aerului din cauza avariei colectorului de distribuţie gaze LTS Calacea -Sânnicolau Mare (zona Bulgăruș)aparținând operatorului SC EXPERT PETROLEUM LLC iar o cantitate de aproximativ 5.000 m.c. gaze au fost emise în atmosferă timp de 30 de minute. Măsuri întreprinse: s-a izolat în cel mai scurt timp posibil tronsonul de colector avariat şi au început lucrările de remediere; suprafaţa afectată în urma reparaţiei colectorului este de 100 mp; colectorul a fost remediat cu forţe proprii prin montare şarnieră în data de 22.02.2022, ora 12:40. Se precizează faptul că societatea deţine Autorizația de mediu nr. 11503/04.09.2013-revizuită la data de 29.05.2018, în procedură de revizuire.

1. **În domeniul solului și vegetației**

***Agenția pentru Protecția Mediului Argeș*** informează despre producerea, în data de 22.02.2022, ora 22.45, unei poluări accidentale cu 80 litri de apă de zăcământ și 20 litri țiței din cauza furtului unor conducte de transport aparținând SC OMV Petrom SA, pe raza comunei Poiana Lacului, Parc 26 Samara, Pădurea Samara, județul Argeș. Aceste conducte sunt inactive, dar pe ele mai există zestre de țiței și apă de zăcământ (sărată). S-a scurs pe sol, în fond forestier, circa 120 litri amestec țiței și apă sărată (40 l țiței) fiind afectată o suprafață de aprox. 50 mp șanț de scurgere ape pluviale și 2 mp drum de acces. Măsuri întreprinse: izolarea conductei, remedierea avariei și ecologizarea terenului afectat. A fost anunțată poliția pentru continuarea investigațiilor.

***Garda Forestieră Suceava*** informează despre producerea, în data de 21.02.2022, ora 17.45, unui incendiu care a afectat 0,8 ha litieră pe raza OS Zeletin, DS Bacău, UAT Răchitoasa, într-un fond forestier privat. Incendiul a fost stins în aceeași zi, la ora 21.30 prin intervenția a 4 silvicultori si 12 cetățeni. Cauza: incendierea voluntară a vegetației limitrofe.

***Garda Forestieră Suceava*** informează despre producerea, în data de 04.02.2022, ora 11.45, unui incendiu care a afectat 1 ha litieră pe raza OS Flămânzi, DS Botoșani, UAT Flămânzi, într-un fond forestier de stat. Incendiul a fost stins în aceeași zi, la ora 14.30 prin intervenția a 4 silvicultori, 4 pompieri si 3 cetățeni. Cauza: incendierea voluntară a vegetației limitrofe.

***Garda Forestieră Suceava*** informează despre producerea, în data de 19.02.2022, ora 14.00, unui incendiu care a afectat 1 ha litieră pe raza OS Târgu Ocna, DS Bacău, UAT Târgu Ocna, într-un fond forestier privat. Incendiul a fost stins în aceeași zi, la ora 23.00 prin intervenția a 2 silvicultori, 7 pompieri si 6 cetățeni. Cauza: incendierea voluntară a vegetației limitrofe.

***Administrația Rezervației Biosferei Delta Dunării*** informează despre producerea, in 23.02.2022, ora 12.30, unui incendiu de vegetație in zona de reconstrucție ecologica Incinta Fortuna-zona de vest, bazinul 1, District Ecologic Maliuc, jud Tulcea. Nu există obiective economice in zona. Vom reveni cu informații suplimentare.

***Administrația Rezervației Biosferei Delta Dunării*** informează despre producerea, in 23.02.2022, ora 11.30, unui incendiu de vegetație in partea de sud a Lacului Tătaru, zona Murighiol-braț Sf. Gheorghe, județul Tulcea. Directia de propagare este de la nord spre sud. Vom reveni cu informații suplimentare.

***Administrația Rezervației Biosferei Delta Dunării*** informează telefonic despre producerea, in 23.02.2022, ora 11.3017.00, unui incendiu de vegetație uscată (stuf, papură, rogoz) între canalul Busurca, Lacul Roșu și canalul Roșu-Împuțita, județul Tulcea. Nu există obiective economice in zonă. Vom reveni cu informații suplimentare.

1. **În domeniul supravegherii radioactivităţii mediului**

***Comisariatul Județean Suceava din cadrul G.N.M.*** informează că, în data de 23.02.2022, ora 11:11 s-a primit un telefon la secretariatul GNM-CJ Suceava prin care s-a adus la cunoștința faptul ca in apropierea Școlii Gimnaziale Nr.8 din municipiul Suceava, pe strada dintre terenul de sport și garaje s-a identificat direct pe sol, pe un spațiu public, in suprafața de aproximativ 1 mp o cantitate neprecizată de mercur . La fata locului s-a deplasat echipa de permanenta a GNM-CJ Suceava care a anunțat telefonic IPJ Suceava, ISU Suceava cu laboratorul mobil CBRN al ISU Suceava. Vom reveni cu informații suplimentare.

1. **În municipiul Bucureşti**

Nu s-au înregistrat evenimente deosebite.